fi tr fy de nl af en hbs_lat af en nl sl af en nl af fy af en nl af af af af af af af nl en de af af nl nl nl nl nl af en ru af en af es af af af af af de hu af en nl af af af af af af en en af en af af nl af af af af de zh ca af en en af af af af af pt en nl en nl nl af nl pt af en nl af af af af hbs_lat de nl ru af en nl af af af af af af en en oc af en nb hbs_lat af af af fr en af en nl af af af af af nds af af nds af af nl nl fi ru nb en hu ru nl nl hbs_lat nl af en
Pitkos vir 30 Aug. 2018 geskryf deur Dr. Willus Knipe
Ons het ‘n verantwoordelikheid teenoor God se skepping
God het sy skepping aan die sorg van mense toevertrou
Ons algemene spreektaal verklap egter ‘n onheilspellende ondertoon:
Die vloei van water word “getem”;
Minerale word uit rotslae “geskiet”;
Paaie word deur die berge “gebreek”!
Die kroon van die skepping se optrede is dikwels selfsugtig, aggressief, gewelddadig en liefdeloos. Ter wille van die mensdom se ontwikkeling, opbou en verryking, word die natuur vertrap, beskadig, verarm – selfs uitgewis.
Jesus Christus se hoofskap oor die skepping word egter heel anders verklank:
Hy is die Hoof óór die skepping en ván die kerk (1:15, 18);
Deur Hom is letterlik alles geskep (1:16);
Deur Hom bly alles vir ewig in stand (1:17);
Hy het gesterf om sondaars (en by implikasie alles!) …
heilig, sonder smet en onberispelik voor God te stel (1:22);
Hy bring versoening (1:20, 22);
Hy herstel die vrede (1:2, 20);
Hy is die skepsel én die skepping se hoop op heerlikheid (1:5, 23, 27)!
Christus Jesus stel die vertrekpunte vir ons omgang met die natuur, nl:
met ‘n sagter hand en met ‘n gespitster oor;
met ‘n ligter tred en met ‘n noulettender oog;
met minder selfsug en met deegliker beplanning;
met barmhartigheid en met ‘n ontvankliker gemoed;
met die oog op die nageslag en met inagneming van die toekoms!
God het immers alles deur die heilige hande van sy Seun geskep én deur die kosbare bloed van sy Seun vir Hom as eiendom gekoop (1:16, 20)!
Pitkos vir 16 Augustus 2018 geskryf deur Barend Taute
August 15, 2018/0 Comments/in Uncategorized /by Lizette Erasmus
Vry om te vergewe
Matteus 6:12-14 en 18:21-35 en II Petrus 1:1-13
“Righteous indignation” word dikwels gebruik in flieks en TV-reekse.  Dis die hoof-karakter se emosionele reaksie van woede oor oënskynlike onreg, wat ly tot ‘n allesoorheersende behoefte aan vergelding teenoor die skuldiges, want “Iemand moet betaal!”
Vir Christene is dit juis ‘n diepgaande besef van ons eie skuld wat ons by die weg tot saligheid bring, saam met ‘n wete dat ons nie in God se oë regverdig kan wees sonder Christus wat ons straf op hom geneem het nie. Ons weet reeds – IEMAND hét betaal. Hierdie geloof saam met berou en belydenis bring bevryding – dit waarna Petrus verwys as “genade en vrede in oorvloed,” ‘n uitstaande kenmerk van gelowiges.
Wanneer Jesus ons dan leer om te bid:  vergeef ons ons oortredings soos ons ook dié vergewe wat teen ons oortree, help Hy ons om te onthou dat ons as vrygespreektes nou ook die Goddelike natuur van oorvloedige genade en vrede moet gaan beoefen.
So vertel Jesus in Matteus 18 van ‘n amptenaar wat “miljoene rand” vrygeskeld word, maar sy mede-amptenaar vir “sente” in die tronk sit.  Hierdie gedrag wys dat hy nie die omvang van sy vryspraak verstaan nie, en gevolglik gooi die koning, diep teleurgesteld, hóm in die tronk.
Ons weet dat onreg gebeur – maar wanneer ons ander mense nie vergewe nie, bou ons ons eie tronk en gaan sit daarin, siels-ongelukkig.  Daarbinne verloor ons die geleentheid om ‘n getuienis te wees vir die “oortreders” wat ook moet hoor en sien dat Jesus nie veroordeel nie, maar vrymaak.
Jou stukkie hemel geskryf deur Ds. Janet Cruywagen
August 13, 2018/0 Comments/in Uncategorized /by Lizette Erasmus
In 2004 het die film “As it is in heaven” uitgekom. Dit handel oor ’n groep mense wat elkeen ’n swaar pakkie bagasie van die lewe ontvang het en dit moet hanteer. Eendag daag daar ’n wêreld beroemde dirigent op en sit hierdie groep mense bymekaar om saam te sing. Dit was ongelooflik om te kon beleef hoe elkeen te midde van geweldige gebrokenheid en seer ’n stukkie hemel kon beleef deur die saam-wees en saam-bind wat die musiek vir hulle moontlik gemaak het.
Hoe lyk jou stukkie hemel? Is die hemel iets wat ver en onverstaanbaar is? Of het jy al ’n stukkie daarvan hier op aarde beleef?
Wanneer ons kyk na Jesus se woorde in Matteus 6 “laat u wil ook op die aarde geskied, net soos in die hemel” dan daag dit ons uit om te begin dink oor die hemelse realiteit wat moontlik is op aarde. Hierdie woorde wys vir ons dat die afstand tussen die hemel en die aarde oorbrug kan word. Die heerlikheid, barmhartigheid, goedheid, regverdigheid, liefde en genade van God kan ons realiteit word ten spyte van seer en swaar tye.
Miga 6 help ons hiermee. In vers 8 staan daar “Mens, die Here het jou bekend gemaak wat goed is: Hy vra van jou dat jy reg sal laat geskied, dat jy liefde en trou sal bewys, dat jy bedagsaam sal lewe voor jou God.”
Ons as volgelinge van Jesus weet wat goed is, ons ken die waarheid en het die waarheid lief. Wanneer ons dus saam met Jesus bid “laat u wil ook op die aarde geskied, net soos in die hemel” dan is ons mede hemel-draers, dan het ons die potensiaal om ’n stukkie hemel vir mense oop te breek – nie omdat ons oulik is nie, maar omdat ons as instumente in God se hand is.
Mag jy daar waar jy beweeg ’n stukkie hemel ervaar en mag jy ’n stukkie hemel oopbreek vir iemand anders.
Pitkos vir 9 Augustus 2018 geskryf deur Michiel van der Merwe
August 9, 2018/0 Comments/in Uncategorized /by Lizette Erasmus
Ek mag vra vir my daaglikse brood!
Wat ‘n vrymakende boodskap is dit nie om te weet dat ons as gelowiges elke dag mag bid vir daardie dag se behoeftes nie! Fil 4:19 belowe selfs dat God ryklik sal voorsien in elke behoefte van ons!
Die vraag is:  Hoeveel is my daaglikse brood? Is daar ‘n maksimum? Is daar enige kriteria? Daar is baie moontlike antwoorde:  Moet ek mik vir R531 per maand wat amptelik bestempel word vir onder die broodlyn leef?  Of mag ek mik vir R3500 per maand wat die aanbevole minimumloon is? En wat dan van my spesiale behoeftes en omstandighede – om nie praat my goeie lewe as gelowige nie?
Ons kry ‘n antwoord in die bekende verhaal van die vermeerdering van brood in Joh 6:9 “Hier is ‘n seuntjie met 5 brode en 2 vissies, maar wat is dit vir so baie mense?” Die doel van ons daaglikse brood is nie om noodwendig ‘n gerieflike (en selfs gemaksugtige) lewe te lei nie.  Die doel van ons daaglikse brood is om diensbaar in die koninkryk van God te kan wees!
Wat en hoeveel ek daagliks vra, word dus bepaal deur my beskikbaarheid om vandag ‘n verskil in God se koninkryk te wees!  Die seuntjie se broodjies en vissies het eers waarde gekry toe hy dit aan Jesus toevertrou het!
Mag ons dus elke dag bid vir ons daaglikse brood!  Dis ‘n teken van bid én lewe, sodat daar selfs ‘n klomp mandjies vol oorbly!
Dr. Michiel van der Merwe
Pitkos vir 19 Julie 2018 geskryf deur Ds. Benja Ferreira
July 18, 2018/0 Comments/in Uncategorized /by Lizette Erasmus
Die Onse Vader gebed is sekerlik die grootste maar ook die vreemdste gebed van alle tye.  Dit word deur alle Christene reg oor die wêreld gebid maar noem nooit Christus nie.  Dit word in alle kerke gebid maar verwys nooit na die kerk nie.  Meeste van die tyd word dit op Sondag gebid maar die woord Sondag of selfs Sabbat kom nie in die gebed voor nie.  Christene wat radikaal van mekaar verskil oor leerstellings en selfs kerke wat geskeur het daaroor maar geen van daardie leerstellings kom in die gebed voor nie.
Mense wat glo in Christus se plaasvervangende sterf vir ons sondes bid saam alhoewel die woorde sonde of Christus of plaasvervanger nie deel is van die gebed nie.  Gelowiges wat fokus op die lewe na die dood in die hemel of die hel bid dit al verwys die gebed nie na die hemel of die hel nie.  Christene wat sake beklemtoon wat die gebed nooit noem nie bid dit net soos gelowiges wat die gebed bid maar ignoreer wat dit doen.
Die Onse Vader gebed is tegelyk revolusionêr en ŉ lied wat hoop bring.  Dit is revolusionêr omdat die radikale aard van God se geregtigheid veronderstel en verkondig.  Dis ŉ lied omdat dit digterlike tegnieke gebruik om die boodskap oor te dra.
Hierdie kwartaal gaan ons vir ses weke stilstaan by die grootste en vreemdste gebed van alle tye.  Mag dit ons elkeen se gebedslewe verryk en ons aanspoor om die boodskap van radikale geregtigheid en hoop uit te leef.
Elke reis kos iets
July 13, 2018/0 Comments/in Uncategorized /by Lizette Erasmus
Elke reis kos iets
Nog ŉ kwartaal het ten einde gesnel.  Tydens hierdie kwartaal het baie gebeur waarvoor ons diep dankbaar is teenoor die Here.  Ons het weer bewus geword dat ons saam met die Here op reis is.  Deur die Heilige Gees wat op Pinkster uitgestort is, is God elke tree van ons lewensreis by ons teenwoordig.
Wanneer ons op reis gaan vra dit opoffering.  Ons staan ons tyd, ons finansies en soms ons gerief af ter wille van die reis.  Net so vra ons reis saam met Jesus ook van ons iets.  Dit vra ons tyd, ons talente en gawes en ook finansiële bydra.  In Valleisig glo ons dat elke druppel tel.  Elkeen van ons het ŉ bydra om te lewer, of dit deur ons tyd, ons talente of ons finansies is.  Ons is baie dankbaar teenoor die Here en elke lid van die Valleisig familie wat hierdie kwartaal bygedra het om dit waar te maak.  Ons is bo verwagting geseën met elkeen wat ŉ druppel gegee het.
Dankie dat jy deel is van Valleisig se familie.  Dankie dat jy saam met ons reis.  Ons sien uit na die derde kwartaal waar ons gaan saam reis rondom gebed en ook ekologie.  Hou die afkondigings en Pitkos dop en neem deel aan hierdie reis.
Pitkos vir 14 Junie 2018 geskryf deur Annemarie van der Walt
June 12, 2018/0 Comments/in Uncategorized /by Lizette Erasmus
God reis saam of Reis saam met God
God reis altyd saam met ons op ons lewenspad.  Dit is ‘n gegewe, maar is jy bewus daarvan?  Reis jy doelbewus saam met God?  Laat jy toe dat Hy jou koers bepaal?  Op ‘n praktiese noot, is Hy aan die stuur van jou motor as jy die pad neem elke dag werk toe, winkels toe of soms saliglik op vakansie.  Ja, jy kan Hom nie sien soos wat die Isrealiete beleef het nie…
God was sigbaar teenwoordig by die Israeliete toe hulle Egipte verlaat het deur die wolk wat hul bedags en die vuurkolom wat hul snags gelei het.  Dit het hul nooit verlaat nie.  Wat ‘n versekering van God se teenwoordigheid.  Later toe die tabernakel klaar gebou is, het God in die wolk afgekom en die tent van ontmoeting met Sy heerlike teenwoordigheid gevul.  Hoe bevoorreg moes die Israeliete nie gevoel het nie, want hulle het geweet God is daar – Hy wys hul die pad aan, wanneer die wolk lig, moet hulle verder reis na die beloofde land.  Hul toekoms wag en deurentyd voorsien God hul elke dag van hul daaglikse brood.
Net so is ons God teenwoordig op ons reis.  Jy moet net besluit of jy self jou rigting bepaal en of jy God vertrou om jou te lei.  Deur gebed word Hy vir jou sigbaar wanneer daardie helder oomblik van ‘n besluit deurbreek, wanneer ‘n welkome meevallertjie in jou bankrekening verskyn, of wanneer hulp op die moeilikste oomblik opdaag op die mees onverwagte wyse. Indien jy saam  met God reis gaan Hy jou ook vooruit, gee Hy jou moed en hoop vir die toekoms.
Gebed:  Here u bepaal my lewenspad, ek reis in volle vertroue saam met U.
Skrif:  Eksodus 13:22, 40:34-38
Annemarie van der Walt
Pitkos vir 7 Junie 2018 geskryf deur Ds. Janet Cruywagen
June 12, 2018/0 Comments/in Uncategorized /by Lizette Erasmus
Het ons al werklik raak geLEES en geHOOR wat in Eksodus 20 staan? Ons kan ons so maklik blind staar teen die reëls wat as ‘n stok funksioneer om mense in lyn te hou of by te kom. Wanneer dit gebeur, mis ons gruwelik die punt. Eksodus 20 vertel  iets van ‘n intieme verhouding tussen God en mens wat nuwe lewe en nuwe moontlikhede tot stand bring.
Eksodus 20 word met die wonderlike woorde in gelei, “Ek is die Here jou God wat jou uit Egipte, uit die plek van slawerny bevry het.”
Dit sê geweldig baie van God se karakter. ‘n God wat lief het, ‘n God wat red, ‘n God wat bevry, ‘n God wat nuwe lewe gee. Dit sê ook iets van wie ons in God is, dat ons waarlik vry is. Die 10 gebooie bied vir ons die geleentheid om hierdie vryheid te ontdek binne gesonde verhoudings eerder as om dit as ‘n stel reëls te sien wat wil beperk en grense tussen mense te versterk.
Wanneer ons die 10 gebooie kan begin sien as ‘n padkaart wat ons begelei, sal ‘n nuwe dimensie van lewe oopbreek wat gekenmerk word deur vryheid daar waar ons beweeg. Dit het die potensiaal om ruimte te skep waar gesonde gemeenskap tussen mense gevorm kan word sodat hulle vanuit ware vryheid kan begin funksioneer.
God het gekies om Homself te openbaar as die Een wat vrede bring, die Een wat bevry, die Een wat mense roep om in Sy voetspore van liefde, vrede en vryheid te volg. Mag ons besef dat die 10 gebooie vir ons toerus om te groei in liefde vir God en liefde vir die mense rondom ons. Mag ons hoor dat ons waarlik vry is en mag ons hierdie gebooie sien as ‘n geskenk wat vir ons gegee is waar nuwe lewe in en deur ons tot stand kan kom.
“Christus het ons vrygemaak om regtig vry te wees. Hou vas aan hierdie vryheid. Moet dit vir niks ter wêreld prysgee nie…” (Gal 5:1)
Pitkos vir 31 Mei 2018 geskryf deur Ds. Doret Niemandt
June 3, 2018/0 Comments/in Uncategorized /by Lizette Erasmus
Daar is min dinge wat vir my so sleg is soos om bank toe te gaan, of om iemand in spitsverkeer op die lughawe te gaan haal, of die heel ergste is wanneer ek customer service moet bel en ek die heeltyd deurgeskakel word na nóg ‘n konsultant toe. Ek is nie iemand wat daarvan hou om te wag nie.
Daar is ‘n storie in die Bybel van ‘n groep mense wat moes… wag. Net nadat die Israeliete, na 430 jaar se slawerny, bevry is van die Egiptenaars, laat die Here hulle weer wag. En hierdie keer dink hulle dis die einde! Voor hulle is die see en agter hulle sien hulle die geel woenstynstof in die lug opwaai soos wat die Egiptiese leër al hoe nader kom. Moses sê dan vir hulle: “Moenie bang wees nie. Staan vas, kyk hoe die Here julle vandag gaan red…” Moses sê vir hulle om niks te doen nie, maar om net te wag. Hulle is in die middel van hierdie moeilike situasie en hulle is benoud en Moses sê hulle moet wag.  Ek kan net dink hoe hulle in hulle koppe allerhande planne probeer maak het, dalk kan hulle hulleself maar oorgee, of dalk kan hulle in die see spring en probeer swem. En dan sê die Here vir hulle: “Waarom roep julle so benoud na My? Sê vir die Israeliete hulle moet verder trek.” En die volgende oomblik kloof die see in twee, sodat die Israeliete op kurkdroë grond kan verder trek.
Partykeer moet ons ook wag, partykeer is dit nie so vreeslik lank nie, maar wanneer jy jouself in ‘n moeilike situasie bevind, kan dit voel soos ‘n ewigheid! Wanneer jy by die dokter was en moet wag vir jou uitslae. Wanneer daar afleggings by die werk is en jy moet wag om te hoor wat van jou gaan word. Dis moeilik om te wag as ons nie weet wat volgende gaan gebeur nie.  Dalk is die Here se woorde aan die Israeliete vir ons ook: Waarom roep julle so benoud na my? Gaan aan met jou lewe, God sal vir jou die pad wys!
Ds. Doret Niemandt                                                                         doretmuller@gmail.com
Pitkos geskryf deur Dr. Willus Knipe (24 Mei 2018)
May 25, 2018/0 Comments/in Uncategorized /by Lizette Erasmus
Lees 1 Petrus 1:3-9
Bestudeer asseblief BAIE deeglik
‘n Toneeltjie uit die Anglo-Boereoorlog: Pa en seun weens gemeenskaplike leed ineengestrengel … magteloos … terneergedruk! Hulle hét verneem: ‘n Geliefde het op die slagveld gesneuwel … het in die konsentrasiekamp gesterf … die plaas is afgebrand! Daarom het Anton van Wouw sy beeld (1910) genoem: SLEGTE NUUS.
Dié beeldhouwerk is geen onbekende prentjie nie. Ons lewe in ‘n tyd waar slegte nuus soos ‘n nare reuk in die lug hang. Wanneer jy jou TV of radio aanskakel, dan stroom dit na binne: betogings, verval van wet en orde, moord. Dit is asof die donkerste drange van mense losgelaat is; asof mense alle eerbied vir God én respek vir lewe verloor het; asof ons woonbuurtes in oorlogsones omskep is …
Slegte nuus kan jou dryf tot op die rand van wanhoop én daaroor!
Teenoor die slegste nuus van ons tyd weerklink die Evangelie – vanuit die mees onwaarskynlikste plek op aarde – ‘n leë graf! Nóg sterker gestel: Ons lewende Vader in die hemel skenk aan ons lewende hoop deur Jesus se opstanding uit die dood!
Elkeen wat dít glo,
het ‘n lewende hoop op die onverganklike, onbesmette en onverwelklike erfenis
wat in die hemel veilig bewaar word!
Elkeen wat dít glo,
word deur die krag van God veilig bewaar vir die saligheid
wat gereed is om aan die einde van die tyd geopenbaar te word!
CHRISTENE behoort hulle nooit teen slegte nuus blind te staar nie –
ons behoort ons oë op Jesus gevestig te hou, want
Page 1 of 8123›»
© Copyright 2015 | Valleisig | All Rights Reserved | Designed & Developed by Vivant Studios